SL Uradni list Evropske unije C 53/14

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 53/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„SEL DE SALIES-DE-BEARN“

EU št.: FR-PGI-0005-01311 – 3.2.2015

ZOP ( ) ZGO ( X )

1. Ime

„Sel de Salies-de-Béarn“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 2.6 Sol

3.2 Opis proizvoda, za katerega se uporablja ime iz točke 1

Sol „Sel de Salies-de-Béarn“ je jedilna sol. Po obliki je grobo ali drobno mleta sol. Po žetvi se ne rafinira in ne splakuje, obdela se brez tehnoloških dodatkov.

Fizikalne značilnosti:

Zrna soli „Sel de Salies-de-Béarn“ so po obliki in velikosti zelo različna ter so krhka in drobljiva.

Sol „Sel de Salies-de-Béarn“ je v obliki zrn. Sestavljena je iz skupka lijakastih zrn v obliki obrnjenih votlih piramid.

V kristalih soli „Sel de Salies-de-Béarn“ so drobne jamice, polne slanice, se pravi tekočinski vključki.

Velikost zrn:

80 % zrn grobo mlete soli je enakih ali večjih od 0,5 mm; 80 % zrn drobno mlete soli je enakih ali manjših od 0,5 mm;

Kemijske značilnosti:

Pri pakiranju sol „Sel de Salies-de-Béarn“ ustreza naslednjim merilom:

Parameter Vrednost vlažnost ≤ 8 % delež netopnih snovi ≤ 1 % kalcij ≥ 100 mg/100 g kalij ≥ 30 mg/100 g magnezij ≥ 10 mg/100 g sulfat ≥ 100 mg/100 g

Organoleptične značilnosti:

Sol „Sel de Salies-de-Béarn“ je naravno bele barve z rožnatimi in svetlorumenimi odtenki ter mlečnatega videza.

Oblike predstavitve:

Sol „Sel de Salies-de-Béarn“ se trži v zaprti in označeni embalaži, zaščiteni pred nedovoljenimi posegi.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Na geografskem območju potekajo naslednji postopki:

— vrtanje,

— črpanje slane izvirske vode,

— pridobivanje soli,

— sušenje, sejanje, mletje,

— pakiranje.

Pridobivanje soli sestoji iz naslednjih postopkov:

— dekantiranje slane izvirske vode,

— izparivanje slane izvirske vode,

— pobiranje,

— skladiščenje/odtakanje.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Ker je sol krhek in drobljiv proizvod, sol „Sel de Salies-de-Béarn“ lahko zapusti geografsko območje proizvodnje šele po pakiranju, ki omogoča ohranitev njenih značilnosti in kakovosti za potrošnike.

Krajevne delavnice uporabljajo posebno strokovno znanje. Zaradi dobrega poznavanja proizvoda ter njegove krhkosti in drobljivosti so namreč posebno pozorne na njegovo skladiščenje in pakiranje. Ko sol doseže ustrezno stopnjo vlažnosti, solar po razmerah ozračja, predvsem pa po otipu, presodi, kdaj je ugodni trenutek za pakiranje soli. Sol se namreč ne sme sprijemati na prste.

Solarji pazijo, da se proizvod ne grmadi in da se omejijo posegi vanj. Cilj je ohraniti belo barvo, zavirati sprijemanje solnih kristalov in preprečiti lom zrn, pri katerem se uničijo tekočinski vključki.

Pakiranje soli „Sel de Salies-de-Béarn“ na geografskem območju omogoča tudi boljšo obvladovanje sledljivosti proizvoda in onemogoča kakršno koli mešanje z drugo soljo.

3.6 Posebna pravila za označevanje proizvoda, za katerega se uporablja registrirano ime

Označevanje proizvoda zajema:

— ime ZGO: „Sel de Salies-de-Béarn“,

— prodajni opis: — grobo mleta sol, — drobno mleta sol.

4. Jedrnata opredelitev geografskega območja

Opredeljeno geografsko območje zajema občine na območju prednjih severopirenejskih narivov.

Razprostira se na 180 km2 in zajema 13 občin v regiji Akvitanija:

— 2 občini departmaja Landes: Saint-Cricq-du-Gave in Sorde-l’Abbaye,

— 11 občin departmaja Pyrénées-Atlantiques: Auterrive, Came, Carresse-Cassaber, Castagnède, Escos, Labastide-Villefranche, Léren, Oraàs, Saint-Dos, Saint-Pé-de-Léren in Salies-de-Béarn.

5. Povezava z geografskim območjem

Posebnosti geografskega območja

Na geografskem območju soli „Sel de Salies-de-Béarn“ so v triasu na začetku mezozoika z izhlapevanjem morske vode med dvema zaporednima dobama izparevanja zaradi suhega podnebja nastali solni skladi: evaporiti, ki so sestavljeni iz sadre (kalcijevega sulfata) in halita (natrijev klorid) ter so oblikovali plasti, debele do 900 m, od tega 600 m soli. Na koncu krede je bil triasni masiv Salies-de-Béarn izpostavljen močnim tektonskim pritiskom pri nastanku Pirenejev.

Plasti soli, ki ležijo v globinah geografskega območja, so manj goste od skal, ki jih prekrivajo. Zaradi prožnosti so se dvignile kot kopasta telesa ali solni čoki, ki se jim reče diapirji. V triasnem masivu na geografskem območju lahko segajo solni čoki skoraj do površine.

S pronicanjem v globlje plasti se podtalnica navzema rudnin predvsem v stiku s triasnimi solnimi kamninami. Podtalnica luži sol znotraj solnih gmot ali v stiku z njimi in se nasičuje z natrijevim kloridom. Taka podtalnica se obogati z rudninskimi solmi in elementi v sledeh v dolomitskih žilah znotraj triasnih plasti.

Pretok vode poteka po rovih, ki so nastali z raztapljanjem triasnih skal (iz soli, apnenca in dolomita).

Ob razlikah v ravneh plasti podtalnica privre na površje in s tem ustvari naravne slane izvire na geografskem območju.

Pri človeških dejavnikih številne najdbe lončevine in peči izpričujejo, da v triasnem masivu Salies-de-Béarn pridobivajo sol vse od bronaste dobe. V bronasti dobi (od 2 200 do 800 pr. n. št.) in starem veku (od 600 pr. n. št. do 400 n. št.) so slano izvirsko vodo greli in izparivali v keramičnih vazah, te so nato razbili, da so iz njih pridobili sol.

V srednjem veku (od 5. do 15. stoletja) je v postopku pridobivanja soli prišlo do pomembne spremembe: pojavila se je „solna ponev“. Voda so izparivali s kurjenjem drv in s tem dobili sol, ki se je usedala na dno posode.

V 16. stoletju so se prebivalci kraja Salies-de-Béarn, ki jih je to naravno bogastvo združevalo, odločili, da se uradno povežejo:

— ustanovili so interesno združenje „Združenje deležnikov“ (Corporation des Part-Prenants),

— in sprejeli pravila „Pravilnik slanega vrelca“.

Pet stoletij po ustanovitvi to združenje še vedno obstaja.

Sol „Sel de Salies-de-Béarn“ se še vedno proizvaja iz slanice, zajete na geografskem območju. Pridobiva se s kristalizacijo pri izparivanju slane izvirske vode po starodavnem postopku segrevanja slanice v solnih ponvah na prostem.

Sol „Sel de Salies-de-Béarn“ je po svojih fizikalnih značilnostih, ki izhajajo iz načina pridobivanja, krhek in drobljiv proizvod.

Solarji skrbijo za razmere skladiščenja, obdelave in pakiranja, da omejijo:

— oksidiranje na površini zrn, ki lahko spremeni barvo, ter

— večkratne in neprevidne posege, ki lahko poškodujejo zrna soli in uničijo tekočinske vključke v kristalih.

Posebnosti proizvoda

Sol „Sel de Salies-de-Béarn“ se pojavlja v obliki skupkov lijakastih zrn, ki se zbirajo na dnu solne ponve in nastajajo zaradi akrecije.

Kristali soli „Sel de Salies-de-Béarn“ so različnih velikosti in imajo širok razpon.

V njih so tekočinski vključki, tj. kaplje slanice, ujete v drobnih jamicah.

Za sol „Sel de Salies-de-Béarn“ je značilna naravno bela barva z rožnatimi in svetlorumenimi odtenki.

Zaradi tekočinskih vključkov v kristalih ima sol mlečen videz.

Po ugotovitvah primerjalne študije, ki sta jo opravila D. Cussey-Geisler in M. H. Grimaldi (Določanje značilnosti soli, ki se uporablja za soljenje bajonskega pršuta, Caractérisation du sel utilisé pour la salaison du Jambon de Bayonne, UPPA, julij 1989) na več soleh različnega izvora, vsebuje sol „Sel de Salies-de-Béarn“ raznovrstne elemente v sledeh, predvsem kalcij, kalij, magnezij in različne sulfate, ki so značilni za triasne evaporite.

Zaradi teh posebnosti je sol „Sel de Salies-de-Béarn“ pridobila trden sloves.

Vzročna povezava

Povezava, ki botruje soli „Sel de Salies-de-Béarn“, izhaja iz njene kakovosti in slovesa; ta enkratni proizvod je omogočil splet naravnih dejavnikov in tisočletnega strokovnega znanja.

Tekočinski vključki v kristalih soli „Sel de Salies-de-Béarn“ vsebujejo elemente v sledeh iz izvirske vode z geografskega območja, ki se nasičuje z rudninami v stiku z kamninskimi plastmi.

Tisočletno strokovno znanje, ki spoštuje posebne kakovosti izvirske vode, omogoča kristalizacijo vode brez vsakršnega drugega posega razen gretja vode in daje soli „Sel de Salies-de-Béarn“ vse njeno bogastvo.

To strokovno znanje omogoča, da sol „Sel de Salies-de-Béarn“ ohrani svojo naravno barvo, ker se posebna pozornost posveča skladiščenju in pakiranju, da se preprečita oksidiranje in prevelika vlažnost.

Nazadnje omejevanje posegov omogoča ohranitev značilne zgradbe soli „Sel de Salies-de-Béarn“ kot skupkov lijakastih zrn.

Sloves soli „Sel de Salies-de-Béarn“ dokazujejo številni zgodovinski viri, na primer delo Zgodovinsko-kritične mešanice fizike, literature in poezije (Mélanges historiques critiques de physique, de littérature et de poésie, 1768), v kateri je markiz d’Orbessan opisal sol v Salies-de-Béarn. Svoje poročilo je končal z naslednjim opažanjem: „Vsi vedo, da je treba navadno sol splakovati, da izgubi neprijetni okus in je primerna za na mizo. Sol iz Saliesja ne potrebuje take obdelave.“

Še danes ima sol osrednjo vlogo v družbeno-kulturnem življenju mesta Salies-de-Béarn, ki skrbi zanjo z namenskimi združenji, umetniškimi deli in kulturnimi dejavnostmi. Združenje Jurade du sel tako že več kot trideset let vsako leto priredi znan praznik soli Hesta de la sau. Ta prireditev vsako leto zbere več kot 10 000 obiskovalcev. Številni turisti pa vse leto obiskujejo to „mesto soli“.

Sol „Sel de Salies-de-Béarn“ se uporablja pri pripravi proizvodov s priznanim slovesom, kot so bajonski pršut ZGO „Jambon de Bayonne“, ovčji sir ZOP „Ossau-Iraty“ in raca za mastna jetra ZGO „Canard à foie gras du Sud-Ouest“ (Chalosse, Gascogne, Gers, Landes, Périgord, Quercy).

Prav tako uporabljajo sol „Sel de Salies-de-Béarn“ tudi mnogi kuharski mojstri in mojstri čokoladarji.

Sklic na objavo specifikacije

(drugi pododstavek člena 6(1) te uredbe)

https://www.inao.gouv.fr/fichier/CDCIGPSelSaliesDeBearn2015.pdf

(1) UL L 343, 14.12.2012, str. 1.